પિતા સલીમ ખાનના ઘરે અબ્દુલ રશિદ ખાન ઉર્ફે સલમાન ખાનનો જન્મ થયો. માતાનું નામ સુશિલા ચરક. જે પછીથી સલમા બની. સલમાનના નાના બલવંત સિંહ જે જમ્મુ કશ્મીરના હતા. પિતા મુસ્લીમ અને માતા હિન્દુ હોવાથી સલમાનને જ્યારે પણ તેનો ધર્મ પૂછવામાં આવે ત્યારે તે હિન્દુ અને મુસ્લિમ આમ બંન્ને ધર્મ કહે છે. તે ઈદ પણ મનાવે છે અને ગણેશ ચતુર્થી પણ મનાવે છે. બાળપણથી સલમાનને એક આર્ટિસ્ટ બનવાની ઈચ્છા હતી. પિતાની માફક લેખક બનવાની ઈચ્છા હતી. પણ કોલેજમાં ભણતા ભણતા તેને બોલિવુડ સુપરસ્ટારોના સ્ટારડમ જોઈ અભિનય કરવાનું ઘેલું ચડ્યું. સલીમ ખાન પણ ઈંન્દોરથી એટલા માટે આવેલા કે તે એક્ટિંગ કરી શકે. પણ મહજ બે ચાર ફિલ્મોમાં દેખાયા અને પછી જાવેદ અખ્તર સાથે જોડી જમાવી સલીમ-જાવેદ બન્યા અને એન્ગ્રી યંગમેનનું પાત્ર પડદા પર લાવ્યું. આ તમારી જાણકારી માટે કે, રશિયામાં 95 વિદ્યાર્થીઓએ સલીમ-જાવેદના એન્ગ્રી યંગમેનની ઉત્પતિ કેવી રીતે થઈ તેના પર પીએચડી કરેલું છે. કોઈવાર મિત્ર મોહનીસ બહલ (મૈંને પ્યાર કિયાનો લડકા ઔર લડકી…) સાથે જુહુ બીચ પર બેઠો હોય ત્યારે સલમાન એ વાત દોહરાવતો કે, ‘બસ 30 હજારની નોકરી મળી જાય એટલે આપણી લાઈફ સેટલ થઈ જશે.’ મોહનીસના મતે, ‘સલમાનને કોઈ દિવસ સ્ટારડમની… વધારે સ્ટારડમની ઈચ્છા નથી થઈ. તેને એક સામાન્ય જિંદગી જીવવી હતી અને લોકો સાથે લોકો વચ્ચે રહેવું હતું, બીજાના બાળકો રમાડવા હતા ! લગ્નની ઈચ્છા તો તેની ત્યારે પણ ન હતી. ખ્યાલ સુદ્ધા નહતો આવ્યો.’